10. การควบคุมภายใน

ก่อนการแปลงสภาพเป็นบริษัทมหาชนจำกัด องค์การสื่อสารมวลชนแห่งประเทศไทยมีระบบ
การควบคุมภายในที่เป็นไปตามหลักเกณฑ์ของคู่มือการปฏิบัติงานการตรวจสอบภายในของรัฐวิสาหกิจ
ซึ่งมีขอบเขตการปฏิบัติงานการตรวจสอบภายในแบ่งออกเป็น 2 แนวทางหลัก ๆ ได้แก่

1.  แนวทางปฏิบัติด้านองค์กร (Organisational Principles)
    ซึ่งจะวางแนวทางในการกำหนดบทบาทและความรับผิดชอบของหน่วยตรวจสอบภายในของ
    องค์การสื่อสารมวลชนแห่งประเทศไทย
    โดยกำหนดให้การตรวจสอบภายในขององค์การสื่อสารมวลชนแห่งประเทศไทยต้องครอบคลุมถึงประสิทธิภาพและประสิทธิผลในการดำเนินงานและการใช้ทรัพยากร
    ความถูกต้องเชื่อถือได้ของข้อมูล ทางการเงิน และการดำเนินงาน
    การดูแลรักษาทรัพย์สินมิให้เกิดการสูญเสียหรือความเสียหายใด ๆ การปฏิบัติตามนโยบาย
    วิธีการ ปฏิบัติงาน กฎหมาย ระเบียบ และข้อบังคับ
    รวมทั้งประสิทธิภาพและประสิทธิผลของการควบคุมภายใน และการบริหารความเสี่ยง
    นอกจากนี้แนวทางปฏิบัติด้านองค์กรยังวางหลักเกณฑ์ให้
    การปฏิบัติงานตรวจสอบภายในเป็นไปด้วยความเป็นอิสระ
    เพื่อให้เกิดประโยชน์ตามความมุ่งหมายในการตรวจสอบภายในอย่างแท้จริง
    และยังได้กำหนดความสัมพันธ์ของหน่วยงานตรวจสอบภายในกับหน่วยงานอื่น ๆ
    ขององค์การสื่อสารมวลชนแห่งประเทศไทย ไว้ อันได้แก่คณะกรรมการตรวจสอบ ฝ่ายบริหาร
    ผู้สอบบัญชี และองค์กรกำกับดูแล
    เพื่อให้การดำเนินงานของหน่วยงานตรวจสอบเป็นไปอย่างมีศักยภาพสูงสุด
    และมีการประสานงานกับฝ่ายต่าง ๆ ที่เกี่ยวข้องอย่างเป็นระบบ

2.  แนวทางปฏิบัติด้านการปฏิบัติงาน (Operational Principles) ซึ่งกำหนดหลักเกณฑ์
    ให้หน่วยงานตรวจสอบภายในขององค์การสื่อสารมวลชนแห่งประเทศไทยต้องจัดทำแผนการตรวจสอบภายใน
    โดยได้รับความเห็นชอบจากผู้บริหารระดับสูงขององค์การสื่อสารมวลชนแห่งประเทศไทย
    ซึ่งนอกจากจะต้องกำหนดแผนการตรวจสอบภายในประจำปีแล้ว
    แนวทางปฏิบัติด้านการปฏิบัติงาน
    ยังกำหนดให้หน่วยงานตรวจสอบภายในจัดทำแผนการตรวจสอบในรายละเอียดที่ระบุถึง
    กลยุทธ์ที่ใช้และแผนงานที่ชัดเจนเพื่อใช้ในการปฏิบัติงานตรวจสอบภายในโดยพิจารณาตามความเสี่ยงในกิจกรรมต่าง
    ๆ ที่ตรวจสอบ ทั้งนี้
    แผนการตรวจสอบภายในจะต้องได้รับความเห็นชอบจากที่ประชุมคณะกรรมการบริษัท
    ซึ่งตามแนวทางปฏิบัตินี้หน่วยงานตรวจสอบภายในจะเสนอรายงานผลการตรวจสอบที่จัดทำขึ้นต่อผู้บริหารของหน่วยงานที่เกี่ยวข้อง
    และผู้บริหารระดับสูงเพื่อให้มีการหารือและนำไปสู่การปรับปรุงแก้ไข การปฏิบัติงาน
    อีกทั้งยังกำหนดให้มีการควบคุมการปฏิบัติงานตรวจสอบภายในทุกระดับเพื่อให้
    การตรวจสอบภายในเป็นไปอย่างมีประสิทธิภาพ

อย่างไรก็ตามภายหลังจากองค์การสื่อสารมวลชนแห่งประเทศไทยได้แปลงสภาพเป็นบริษัทมหาชนจำกัดแล้ว
ได้มีการประชุมคณะกรรมการบริษัทของ บมจ.อสมท
เพื่อกำหนดหลักเกณฑ์และแนวทางในการตรวจสอบภายในของบริษัทให้เป็นไปตามหลักธรรมาภิบาลที่ดี
(Good Corporate Governance) ซึ่งมีคณะกรรมการตรวจสอบเข้าร่วมประชุมด้วยนั้น
คณะกรรมการบริษัทได้พิจารณาผลการประเมินความเพียงพอของระบบควบคุมภายในในด้านต่าง ๆ
ตามที่นำเสนอโดยคณะกรรมการตรวจสอบ ซึ่งแบ่งออกเป็น 5 ส่วน โดยสามารถสรุปได้ดังนี้

1.  องค์กรและสภาพแวดล้อม: แม้ บมจ.อสมท จะมีการจัดโครงสร้างองค์กรที่ดีอยู่แล้ว
    แต่ในขณะนี้ได้มีการว่าจ้างบริษัทที่ปรึกษาด้านทรัพยากรบุคคลเพื่อมาจัดทำโครงสร้างขององค์กรให้ดียิ่งขึ้น
    นอกจากนี้ บมจ.อสมท ยังมีข้อกำหนดเกี่ยวกับจริยธรรม
    และกำหนดให้ฝ่ายบริหารและพนักงานปฏิบัติตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ
    พ.ศ. 2518
    เพื่อมิให้ฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
    และบริษัทยังมีนโยบายในการดำเนินธุรกิจที่ดี
    โดยคำนึงถึงความรับผิดชอบต่อคู่ค้าและลูกค้าเป็นสำคัญ ซึ่งระบุไว้ในแผนปฏิบัติงานของ
    บมจ.อสมท ส่วนรายละเอียดเกี่ยวกับนโยบายดังกล่าวนั้น ขณะนี้ บมจ.อสมท
    อยู่ระหว่างดำเนินการจัดทำ

2.  การบริหารความเสี่ยง: บริษัทได้มีการวิเคราะห์และประเมินความเสี่ยง
    รวมทั้งกำหนดมาตรการในการติดตามอย่างสม่ำเสมอ
    มีการวิเคราะห์ถึงปัจจัยภายในและภายนอกที่มีผลกระทบต่อบริษัท
    ทั้งยังมีการติดตามเหตุการณ์ที่เป็นสาเหตุของปัจจัยความเสี่ยง
    โดยกำหนดมาตรการควบคุมและมีการทบทวนประเมินผล และได้ส่งแผน
    การบริหารความเสี่ยงให้พนักงานที่เกี่ยวข้องนำไปปฏิบัติ นอกจากนี้
    บริษัทยังมีการติดตามและตรวจสอบการปฏิบัติตามแผนการบริหารความเสี่ยงโดยมีการสอบทานของคณะกรรมการตรวจสอบอีกด้วย

3.  การควบคุมการปฏิบัติงานของฝ่ายบริหาร: ในการทำธุรกรรมกับผู้ถือหุ้นรายใหญ่ กรรมการ
    ผู้บริหาร หรือผู้ที่เกี่ยวข้องกับบุคคลดังกล่าว บริษัทได้กำหนดแนวทางไว้อย่างรัดกุม
    เพื่อป้องกันการเกิดความขัดแย้งทางผลประโยชน์ นอกจากนี้ บริษัทยังได้มีการกำหนดอำนาจ
    หน้าที่และวงเงินอำนาจอนุมัติของ ฝ่ายบริหารเกี่ยวกับการจัดซื้อ จัดจ้าง
    การเบิกจ่ายเงินและการจัดหาพัสดุไว้อย่างชัดเจนอีกด้วย

4.  ระบบสารสนเทศและการสื่อสารข้อมูล:
    ในการเสนอเรื่องให้คณะกรรมการบริษัทพิจารณาในแต่ละครั้ง บริษัทได้จัดให้มีข้อมูลที่สำคัญต่าง
    ๆ
    เพื่อประกอบการพิจารณาของคณะกรรมการอย่างเพียงพอโดยจัดทำเป็นเอกสารแนบเพื่อประกอบการพิจารณาของคณะกรรมการบริษัท
    บริษัทยังได้บันทึกข้อสังเกตและข้อเสนอแนะของกรรมการบริษัทไว้ในรายงานการประชุม
    เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
    ทั้งยังมีการจัดเก็บเอกสารประกอบการบันทึกบัญชีไว้ อย่างครบถ้วนอีกด้วย

5.  ระบบการติดตาม:
    บริษัทมีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
    และมีนโยบายให้ฝ่ายบริหารต้องรายงานต่อคณะกรรมการบริษัท
    ในกรณีที่เกิดเหตุการณ์ที่อาจกระทบต่อการดำเนินธุรกิจของบริษัท
    หรือกรณีที่ตรวจพบข้อบกพร่องที่เป็นสาระสำคัญ
    บริษัทได้แต่งตั้งคณะกรรมการตรวจสอบเพื่อสอบทานความเชื่อถือได้ของรายงานทางการเงิน
    ระบบการควบคุมภายในและการบริหารความเสี่ยง รวมทั้งการกำกับดูแลที่ดี
    ซึ่งคณะกรรมการตรวจสอบจะได้มีการประชุมทุกเดือน
    และบริษัทก็ได้กำหนดให้มีการรายงานต่อคณะกรรมการตรวจสอบของบริษัทอีกด้วย

ตามรายละเอียดดังกล่าวข้างต้น คณะกรรมการบริษัทมีความเห็นว่า ระบบควบคุมภายในในด้าน ต่าง
ๆ ของ บมจ.อสมท มีความเพียงพอ
และจะสามารถทำให้การดำเนินการกิจการของบริษัทเป็นไปตามหลักการกำกับดูแลกิจการที่ดี (Good
Corporate Governance) มีความโปร่งใส เป็นธรรม และสามารถตรวจสอบได้
โดยมีหลักเกณฑ์ในการตรวจสอบที่ชัดเจน เพื่อให้การปฏิบัติงานของ บมจ.อสมท
เป็นไปอย่างโปร่งใสและมีประสิทธิภาพสูงสุด

นอกจากนี้ ในเรื่องของการป้องกันความเสี่ยงของระบบการทำงานของบริษัทโดยรวมนั้น
บริษัทได้มีการดำเนินการหลาย ๆ ประการ เช่น

   มีการติดตั้งระบบจ่ายไฟสำรองเพื่อป้องกันปัญหาไฟดับ

   มีการติดตั้งระบบป้องกันการรบกวน (Noises) ทางไฟฟ้า

   มีการติดตั้งอุปกรณ์สำรองทดแทน (Redundant) สำหรับระบบต่าง ๆ ที่เกี่ยวข้องกับ
  การออกอากาศ อาทิ ระบบห้องส่ง ระบบการส่งสัญญาณดาวเทียม ระบบการจัดเก็บข้อมูล
  ระบบเครือข่ายคอมพิวเตอร์ เป็นต้น
  ซึ่งระบบสำรองเหล่านี้จะทำงานทันทีที่ระบบหลักล่มหรือมีปัญหา

   มีระบบการตรวจสอบการทำงานของอุปกรณ์เครื่องมือต่าง ๆ ตามกำหนดระยะเวลา
  (Routine Maintenance) โดยช่างเทคนิค